ทุนสำรองประเทศเพิ่ม800ล้านเหรียญสหรัฐ
ธปท.เผยฐานะทุนสำรองประเทศเพิ่มเล็กน้อย อยู่ที่ระดับ 1.834 แสนล้านเหรียญสหรัฐ คาดธปท.ลดการแทรกแซงค่าเงินลงหลังค่าเงินบาทกลับมาเคลื่อนไหวผันผวนน้อยลง
28 ก.ย. 2555

ธปท.เผยฐานะทุนสำรองประเทศเพิ่มเล็กน้อย อยู่ที่ระดับ 1.834 แสนล้านเหรียญสหรัฐ คาดธปท.ลดการแทรกแซงค่าเงินลงหลังค่าเงินบาทกลับมาเคลื่อนไหวผันผวนน้อยลง
ธนาคารแห่งประเทศไทย(ธปท.) รายงานฐานะเงินสำรองระหว่างประเทศ ณ วันที่ 21 ก.ย.ปีนี้ ว่า อยู่ที่ระดับ 1.834 แสนล้านเหรียญสหรัฐ หรือประมาณ 5.658 ล้านล้านบาท เพิ่มขึ้น 800 ล้านเหรียญสหรัฐ หรือประมาณ 2.46 หมื่นล้านบาท หากคิดอัตราแลกเปลี่ยนปัจจุบันที่ระดับ 30.80 บาทต่อเหรียญสหรัฐ จากสัปดาห์ก่อนที่ระดับ 1.826 แสนล้านเหรียญสหรัฐ 
ขณะที่ ฐานะซื้อเงินตราต่างประเทศล่วงหน้าสุทธิอยู่ที่ระดับ 2.53 หมื่นล้านเหรียญสหรัฐ ลดลงเล็กน้อยจากสัปดาหืก่อนที่ระดับ 2.64 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมเงินทุนสำรองฯและฐานะซื้อเงินตราต่างประเทศล่วงหน้าในปัจจุบันอยู่ที่ระดับ 2.087 แสนล้านเหรียญสหรัฐ
ทั้งนี้ คาดว่าสาเหตุที่ทุนสำรองเพิ่มขึ้น 800 ล้านเหรียญสหรัฐ เป็นผลจากการแทรกแซงค่าเงินบาทแข็งของธปท.ด้วยการเข้าซื้อเงินเหรียญสหรัฐทันที(Spot) เพื่อเก็บเข้าสะสมในทุนสำรองฯ อย่างไรก็ตามปริมาณการแทรกแซงเริ่มลดลงจากสัปดาห์ก่อนที่ 1,200 ล้านเหรียญสหรัฐ เพราะนายประสาร ไตรรัตน์วรกุล ผู้ว่าการ ธปท.ให้นโยบายชัดเจนว่าจะเข้าแทรกแซงค่าเงินบาทพาะที่จำเป็นเพื่อดูแลความผันผวนเท่านั้น ดังนั้น เมื่อค่าเงินบาทเริ่มกลับมาเคลื่อนไหวในระดับปกติ 30.80 บาทต่อเหรียญสหรัฐ ซึ่งผันผวนน้อยลง และปรับตัวสอดคล้องกับสกุลเงินในภูมิภาคแล้ว ธปท.ก็ทยอยลดการแทรแซงลง สะท้อนได้จากสัปดาห์นี้เงินทุนสำรองปรับเพิ่มขึ้นไม่มากนัก